**12. 03. 2021.**

**UPUTE ZA ŽUPANIJSKO NATJECANJE IZ GEOGRAFIJE**

**2020./2021. ŠKOLSKE GODINE**

Pojmovi koji se koriste u ovim uputama, bez obzira na to koriste li se u muškom ili ženskom rodu, odnose se na jednak način na osobe muškog i ženskog spola.

**1. Datum, vrijeme i mjesto natjecanja**

Županijsko natjecanje iz geografije održava se u četvrtak **25. ožujka 2021. u 13 sati**, sukladno Smjernicama za provedbu natjecanja i smotri učenika osnovnih i srednjih škola Republike Hrvatske u školskoj godini 2020./2021., Općim pravilima, Posebnim pravilima natjecanja iz geografije 2021. i ovim uputama.

**Prema odluci Županijskih povjerenstava, županijsko natjecanje održava se u matičnim školama učenika ili u školi domaćinu županijskoga natjecanja.**

**Na županijskom natjecanju mogu sudjelovati samo učenici koje je pozvalo Županijsko povjerenstvo.**

**2. Natjecanje u Sisačko-moslavačkoj županiji**

Učenici Sisačko-moslavačke županije čije škole imaju dopuštenje za rad pristupaju natjecanju u matičnim školama. Učenici koji će nastavu pohađati u nekoj od škola u ili izvan Sisačko-moslavačke županije, natjecanju će pristupiti u školi u kojoj pohađaju nastavu. Učenici koji ne mogu pristupiti natjecanju na jedan od dva prethodno navedena načina, a koji su pozvani na županijsko natjecanje od Županijskoga povjerenstva, javit će se Županijskome povjerenstvu do 20. ožujka 2021. i dogovoriti način pristupanja natjecanju.

**3. Natjecanje za učenike i učenice u samoizolaciji/izolaciji**

Učenici kojima je na dan županijskog natjecanja iz geografije izrečena mjera samoizolacije/izolacije imaju pravo sudjelovati na natjecanju u *online* okruženju. Školsko/županijsko povjerenstvo tim učenicima na službeni mail ime.prezime@skole.hr dostavlja ispitne materijale.

Tijekom rješavanja zadataka učenici moraju biti nadgledani od člana školskog/županijskog povjerenstva putem kamere usmjerene na ekran računala/tablet i uključenog mikrofona. Pri rješavanju zadataka na radnom stolu uz računalo/tablet ne smije biti ništa osim lista za odgovore, listića za zaporku, papira A4 s pečatom škole i kemijske olovke plave tinte. Učenici za vrijeme rješavanja zadataka ne smiju napustiti radno mjesto niti komunicirati s trećom osobom niti na bilo koji drugi način dovesti u sumnju pravilnu provedbu natjecanja.

**4. Povjerenstvo za provedbu županijskog natjecanja u matičnim školama učenika**

Ravnatelj imenuje članove Povjerenstva za provedbu županijskog natjecanja iz geografije prema Općim pravilima natjecanja i smotri (minimalno dva člana). Član povjerenstva NE MOŽE biti učitelj/nastavnik geografije.

Povjerenstvo brine o tehničkim uvjetima u ispitnoj prostoriji, komunikaciji sa županijskim povjerenstvom te komunikaciji s učenicima u samoizolaciji/izolaciji.

Dan prije natjecanja ono od županijskog povjerenstva dobiva listove za odgovore, listiće sa zaporkama i obrazac za izvješće. Listove za odgovore i listiće za zaporku umnožava prema broju natjecatelja. Ispitne zadatke dobiva 60 minuta prije natjecanja i stavlja zadatke na računala/tablete na kojima će ih učenici pregledavati, a odgovore upisivati na list za odgovore.

**Po završetku natjecanja u roku navedenom u dopisu Županijskog povjerenstva** Županijskom povjerenstvu dostavljaju e-mailom:

a) ispunjenu excel tablicu (popise sudionika po razredima)

b) skenirane listove za odgovore koje su učenici ispunjavali tijekom natjecanja s pripadajućim listićem za zaporku

c) izvješće o provedenom županijskom natjecanju (obrazac).

**Nakon dostave navedene dokumentacije Županijskom povjerenstvu obavljaju sljedeće:**

a) kopiraju listove za odgovore s pripadajućim listićem za zaporku, jednu kopiju predaju učenicima, a drugu pohranjuju u školi do kraja školske godine

b) originalne listove za odgovore spojene s pripadajućim listićima sa zaporkom zemaljskom poštom dostavljaju Državnome povjerenstvu (Donje svetice 38, 10 000 Zagreb, Za natjecanje iz geografije); na omotnici mora biti poštanski žig s datumom 25. ili 26. ožujka 2021.

**5. Županijsko povjerenstvo**

a) obavještava škole o pozvanim učenicima na županijsko natjecanje i o načinu provedbe natjecanja

b) 24. ožujka 2021. e-mailom dostavlja popratnu dokumentaciju školama u kojima učenici pristupaju županijskom natjecanju. U županijama u kojima se natjecanje odvija u školi domaćinu županijskog natjecanja, Županijsko povjerenstvo 24. ožujka 2021. umnožava listove za odgovore i listiće sa zaporkom za svakog natjecatelja

c) 25. ožujka 2021. 60 minuta prije početka natjecanja e-mailom dostavlja ispitne materijale školama u kojima učenici pristupaju županijskom natjecanju. U županijama u kojima se natjecanje odvija u školi domaćinu županijskog natjecanja, Županijsko povjerenstvo po prijemu ispitnih materijala od predsjednice Državnoga povjerenstva provjerava ispitne prostorije i u njima stavlja ispite na računala/tablete, raspoređuje listove za odgovore i listiće za zaporke na klupe na kojima su označena/upisana imena učenika

c) od povjerenstava koja su provodila natjecanje u matičnim školama učenika prima skenirane listove za odgovore s pridruženim listićem za zaporku, evidenciju sudionika (excel) i izvješće. U županijama u kojima se natjecanje odvija u školi domaćinu županijskog natjecanja, Županijsko povjerenstvo po završetku natjecanja kopira listove za odgovore, jednu kopiju daje učenicima, a drugu pohranjuje u školi domaćinu županijskog natjecanja do kraja školske godine

d) vrednuje odgovore učenika, sastavlja i objavljuje ljestvicu privremenog poretka, rješava eventualne žalbe te objavljuje ljestvicu konačnog poretka

Mjesto, vrijeme i način provedbe vrednovanja ispitnih zadataka dogovara županijsko povjerenstvo sukladno epidemiološkim preporukama i rokovima u ovim Uputama.

e) elektroničkom poštom dostavlja Državnome povjerenstvu (sonja.burcar@azoo.hr) ljestvicu konačnog poretka s označenim brojem predloženika (predloženike označiti žutom bojom).

**6. Tehnički i ostali uvjeti za provedbu županijskog natjecanja u školama u kojima učenici pristupaju natjecanju**

Za svakog učenika koji pristupa županijskom natjecanju iz geografije potrebno je računalo ili tablet na koje/koji će povjerenstvo u matičnoj školi odnosno Županijsko povjerenstvo u školi domaćinu staviti ispit u pdf formatu prije početka natjecanja, a na klupu odgovarajući list za odgovore, list papira A4 s pečatom škole i listić za zaporku.

Prije ulaska u ispitne prostorije obavljaju se postupci dezinfekcije prema aktualnim uputama Hrvatskog zavoda za javno zdravstvo.

Za vrijeme trajanja natjecanja na klupi uz računalo/tablet **smije biti** samo list za odgovore, list papira A4 dodijeljen od povjerenstva i kemijska olovka (ili više njih) plave tinte. Za vrijeme rješavanja zadataka ne smije se koristiti ništa osim navedenoga pribora za pisanje. Ova odredba podrazumijeva da natjecatelji ne smiju kod sebe (na sebi, ispod, u svojoj odjeći i slično) imati predmete koji na bilo koji način mogu dovesti u sumnju pravilno provođenje natjecanja. Učenici se **ne smiju** služiti atlasom, zidnom kartom ni računalom, osim za čitanje ispitnih zadataka. Kartografski i grafički prilozi nužni za rješavanje zadataka sastavni su dio ispita.

Po završetku natjecanja povjerenstvo trajno briše ispite s računala, preuzima od učenika listove za odgovore i listiće sa zaporkom te obavlja postupke skeniranja, umnožavanja i dostave dokumentacije županijskom i državnom povjerenstvu. U županijama u kojima se natjecanje odvija u školi domaćinu županijskog natjecanja, Županijsko povjerenstvo po završetku natjecanja trajno briše ispite s računala, preuzima od učenika listove za odgovore i listiće sa zaporkom te obavlja poslove umnožavanja listova za odgovore i vrednovanja odgovora.

**7. Priprema i tijek županijskog natjecanja**

a) Predsjednica Državnog povjerenstva 24. ožujka 2021. dostavlja za pojedine kategorije natjecanja Županijskim uredima/povjerenstvima list za odgovore, listić za zaporku i obrazac za izvješće. Navedenu dokumentaciju Županijska povjerenstva isti dan dostavljaju onim školama u kojima učenici pristupaju županijskom natjecanju. Ako se županijsko natjecanje odvija u školi domaćinu natjecanja, listove za odgovore i listiće za zaporku umnožava županijsko povjerenstvo.

b) Predsjednica Državnog povjerenstva 25. ožujka 2021. dostavlja za pojedine kategorije natjecanja Županijskim uredima/povjerenstvima ispite u pdf formatu 60 minuta prije početka natjecanja. Županijska povjerenstva prosljeđuju ispite onim školama u kojima učenici pristupaju županijskom natjecanju. Ako se županijsko natjecanje odvija u školi domaćinu natjecanja, ispite na računala/tablete stavlja županijsko povjerenstvo.

c) ako natjecanju pristupaju učenici u samoizolaciji/izolaciji, povjerenstvo matične škole ili županijsko povjerenstvo dostavlja list za odgovore i listić za zaporku 24. ožujka, a ispit u pdf formatu 25. ožujka u 12:55 sati.

d) Učenici pozvani na županijsko natjecanje ulaze u ispitne prostorije na dan natjecanja 15 minuta prije početka natjecanja, pripremaju pribor za pisanje i odlažu svoje stvari na klupe ili drugo mjesto koje odredi povjerenstvo. Povjerenstvo će ih razmjestiti u prostorijama prema aktualnim preporukama Hrvatskog zavoda za javno zdravstvo.

e) Za vrijeme rješavanja zadataka natjecatelji ne smiju kod sebe (na sebi, ispod, u svojoj odjeći, na klupi) imati predmete koji na bilo koji način mogu dovesti u sumnju pravilno provođenje natjecanja. Na klupi uz računalo ili tablet smije biti list za odgovore, listić za zaporku, pribor za pisanje (jedna ili dvije kemijske olovke plave tinte), papir A4 (dodijeljen od školskog povjerenstva, s pečatom škole). Po završetku natjecanja učenici mogu korišteni papir ponijeti sa sobom, a list za odgovore predaju povjerenstvu za provedbu županijskog natjecanja. Učenici u samoizolaciji/izolaciji po završetku ispunjavanja lista za odgovore isti fotografiraju ili skeniraju kao i listić sa zaporkom i u najkraćem mogućem roku dostavljaju ih elektroničkom poštom povjerenstvu od kojeg su primili ispitne materijale. Originalni list za odgovore spojen s pripadajućim listićem sa zaporkom zemaljskom poštom dostavljaju Državnome povjerenstvu (Donje svetice 38, 10 000 Zagreb, Za natjecanje iz geografije). Na omotnici mora biti poštanski žig s datumom 25. ili 26. ožujka 2021.

f) Zadatci se rješavaju 60 minuta, a početak i završetak zapisuju se na ploču. U tih 60 minuta ne ubraja se vrijeme raspoređivanja učenika u ispitnoj prostoriji, ispunjavanje listića za zaporku te provjera lista za odgovore i dostupnost ispita na računalu/tabletu.

g) Ako se tijekom natjecanja pojave bilo kakve teškoće, školsko povjerenstvo o tome odmah obavještava županijsko i po potrebi državno povjerenstvo.

**8. Objava zadataka i točnih odgovora**

Zadaci koji će biti korišteni na županijskom natjecanju s označenim točnim odgovorima bit će objavljeni na mrežnoj stranici AZOO-a 25. ožujka 2021. nakon 15 sati. Objavom zadataka s označenim točnim odgovorima omogućuje se natjecateljima i mentorima uvid u provedeno županijsko natjecanje. Predsjednica Državnoga povjerenstva točne odgovore županijskim povjerenstvima dostavlja 25. ožujka 2021. u 14:30 sati ili po dogovoru s Povjerenstvima.

**9. Privremene i konačne ljestvice poretka na županijskom Natjecanju iz geografije**

a) Privremene ljestvice poretka Županijsko povjerenstvo objavit će na mrežnoj stranici škole domaćina najkasnije do 28. ožujka 2021. Eventualne žalbe **natjecatelji** mogu dostaviti 28. ožujka 2021. Županijskom povjerenstvu elektroničkom poštom na adresu navedenu na privremenim ljestvicama poretka. Žalbe se dostavljaju isključivo sa **službene e-mail adrese (ime i prezime@skole.hr)**. Županijsko povjerenstvo rješava žalbe i šalje odgovore učenicima 29. ožujka 2021. godine.

b) Konačne ljestvice poretka za svaku kategoriju natjecanja Županijsko povjerenstvo objavljuje na mrežnim stranicama škole domaćina 30. ožujka 2021. Na konačnim ljestvicama poretka Županijsko povjerenstvo označava predloženike za državno natjecanje. Konačne ljestvice poretka s označenim predloženicima Županijsko povjerenstvo dostavlja Državnome povjerenstvu (sonja.burcar@azoo.hr) 30. ožujka 2021.

**10. Objedinjene ljestvice predloženika i popis pozvanih na državno natjecanje**

Na temelju dostavljenih ljestvica konačnog poretka županijskog natjecanja s označenim predloženicima za državno natjecanje i pregledavanja originalnih listova za odgovore, Državno povjerenstvo sastavlja objedinjene ljestvice predloženika i na njima označava učenike koji se pozivaju na državno natjecanje. Te ljestvice Državno povjerenstvo objavit će na mrežnim stranicama Agencije za odgoj i obrazovanje do 2. travnja 2021. godine.

Za državnu razinu Natjecanja iz geografije upute će biti objavljene na mrežnim stranicama AZOO-a.

Učenicima i mentorima želimo puno uspjeha na županijskom natjecanju iz geografije, a povjerenstvima u školama, županijskim povjerenstvima kao i županijskim Upravnim odjelima unaprijed zahvaljujemo za pomoć u provedbi natjecanja.

Državno povjerenstvo za Natjecanje iz geografije 2020./2021. uz suglasnost Agencije za odgoj i obrazovanje